CELEX: 32011D0851
Language: sk
Date: 2011-12-12 00:00:00
Title: 2011/851/EÚ: Vykonávacie rozhodnutie Komisie z  12. decembra 2011 o dodatočnom finančnom príspevku Únie na pokrytie nákladov Portugalska za roky 2006 a 2007 na účely boja proti Bursaphelenchus xylophilus (Steiner et Buhrer) Nickle et al. (háďatko borovicové) [oznámené pod číslom K(2011) 9247]

17.12.2011   
            
            
               SK
            
            
               Úradný vestník Európskej únie
            
            
               L 335/107
            
         VYKONÁVACIE ROZHODNUTIE KOMISIE
   z 12. decembra 2011
   o dodatočnom finančnom príspevku Únie na pokrytie nákladov Portugalska za roky 2006 a 2007 na účely boja proti Bursaphelenchus xylophilus (Steiner et Buhrer) Nickle et al. (háďatko borovicové)
   [oznámené pod číslom K(2011) 9247]
   (Iba portugalské znenie je autentické)
   (2011/851/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 23 ods. 6,
   keďže:
   
               (1)
            
            
               Rozhodnutím Komisie 2006/923/ES (2) bol schválený finančný príspevok Únie na program opatrení na roky 2006 a 2007, ktoré zaviedlo Portugalsko na kontrolu šírenia Bursaphelenchus xylophilus (Steiner et Buhrer) Nickle et al. (háďatko borovicové) do iných členských štátov. Opatrenia spočívali vo vytvorení bariérovej oblasti bez hostiteľských stromov, ktoré sú prenášačmi háďatka borovicového (ďalej len „vyrúbané pásmo“).
            
         
               (2)
            
            
               Finančný príspevok udelený rozhodnutím 2006/923/ES bol založený na programe s ďalšími opatreniami na boj proti háďatku a na odhade rozpočtu tohto programu, ktorý Portugalsko predložilo Komisii 28. júla 2006.
            
         
               (3)
            
            
               Konečné platby Portugalsku v súvislosti s opatreniami stanovenými v rozhodnutí 2006/923/ES sa realizovali v júni 2008.
            
         
               (4)
            
            
               Portugalsko informovalo 28. septembra 2007 Komisiu o tom, že výdavky na vytvorenie vyrúbaného pásma výrazne prekročili odhad predložený v júli 2006, a 30. júna 2009 predložilo zodpovedajúce dôkazy. V tejto súvislosti Portugalsko predložilo ďalšiu žiadosť o finančný príspevok Únie na dodatočné výdavky vo výške 10 230 256,59 EUR. Dôvodom pôvodného podhodnotenia boli rôzne faktory, okrem iného podhodnotenie počtu veľkých hostiteľských stromov háďatka, malý percentuálny podiel hostiteľských stromov háďatka vyrúbaných ich majiteľmi a nezohľadnenie výdavkov na vyrúbanie mladých hostiteľských stromov háďatka.
            
         
               (5)
            
            
               V júli 2010 Komisia vykonala audit informácií, ktoré Portugalsko predložilo 30. júna 2009. Po preskúmaní všetkých podkladových dokumentov pre dodatočnú žiadosť sa v správe z auditu dospelo k záveru, že by sa mohla validovať oprávnená suma 5 314 851,15 EUR za zaplatené faktúry (vrátane nákladov na koordináciu).
            
         
               (6)
            
            
               Keďže opatrenia uvedené v dodatočnej žiadosti sú rovnakého druhu a majú rovnaký cieľ ako opatrenia, na ktoré sa vzťahuje rozhodnutie 2006/923/ES, mala by sa prideliť rovnaká miera finančného príspevku Únie, ako je miera stanovená v uvedenom rozhodnutí, t. j. vo výške 75 %.
            
         
               (7)
            
            
               Podľa článku 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (3) sa opatrenia zamerané na zdravie rastlín financujú prostredníctvom Európskeho poľnohospodárskeho záručného fondu. Na účely finančnej kontroly týchto opatrení sa uplatňujú články 9, 36 a 37 uvedeného nariadenia.
            
         
               (8)
            
            
               V súlade s článkom 75 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a článkom 90 ods. 1 nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), viazaniu výdavku z rozpočtu Únie predchádza rozhodnutie o financovaní, ktoré prijme orgán, na ktorý boli delegované právomoci, a v ktorom sú stanovené hlavné prvky opatrenia spojeného s výdavkami.
            
         
               (9)
            
            
               Toto rozhodnutie je finančným rozhodnutím o výdavkoch uvedených v požiadavkách na spolufinancovanie predložených členskými štátmi.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
            
         PRIJALA TOTO ROZHODNUTIE:
   Článok 1
   Zásada
   Týmto sa schvaľuje pridelenie dodatočného finančného príspevku Únie na pokrytie nákladov Portugalska za roky 2006 a 2007 na vytvorenie vyrúbaného pásma na účely boja proti háďatku borovicovému.
   Článok 2
   Výška finančného príspevku Únie
   Maximálna výška dodatočného finančného príspevku Únie uvedeného v článku 1 je 3 986 138,36 EUR.
   Článok 3
   Toto rozhodnutie je určené Portugalskej republike.
   
      V Bruseli 12. decembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Ú. v. EÚ L 354, 14.12.2006, s. 42.
   
      (3)  Ú. v. EÚ L 209, 11.8.2005, s. 1.
   
      (4)  Ú. v. ES L 248, 16.9.2002, s. 1.
   
      (5)  Ú. v. ES L 357, 31.12.2002, s. 1.